વર્ષ 1947 અગાઉનાં છ મહિના ભારતનાં ઇતિહાસમાં અતિ મહત્વપૂર્ણ રહ્યાં હતાં. સામ્રાજ્યવાદી શાસનની સાથે-સાથે ભારતનું વિભાજન પણ અંતિમ તબક્કામાં પહોંચી ગયું હતું. જોકે દેશનું એકથી વધારે વાર વિભાજન થશે કે નહીં એ સંપૂર્ણપણે સ્પષ્ટ નહોતું. મોંઘવારી આસમાને આંબી ગઈ હતી, ખાદ્ય ચીજવસ્તુઓની અછત સામાન્ય હતી, છતાં આ તમામ પરિબળો કરતાં વધારે ચિંતા ભારતની એકતા અને અખંડિતતાને લઈને હતી, જે એ સમયે જોખમમાં હતી.